དུས་རབས་ཉི་ཤུ་པའི་ནང་སྤྱིར་ཚན་རིག་དང་ཡང་དགོས་རྡུལ་ཕྲན་རིག་པའི་ནང་ཡར་རྒྱས་ཆེན་པོ་བྱུང་ཡོད་པ་དང་།ལྷག་པར་དུ་ཚན་རིག་པ་ཨ་ཡིན་སི་ཊན་གྱིས་གདོས་ཚད་དང་ནུས་པ་གཉིས་ངོ་བོ་བརྗེ་རུང་བསྟན་པའི་མཉམ་རྩིས་གསལ་བསྒྲགས་བྱས་པ་ནས་བཟུང་མི་ཚོས་རྡུལ་ཕྲན་ལ་ལྟ་སྟངས་དང་སྤྱོད་ཚུལ་འཛིན་སྟངས་ཐད་འགྱུར་བ་ཆེན་པོ་བྱུང་ཡོད།གོང་གི་མཉམ་རྩིས་ལས་གདོས་ཚད་ཤིན་ཏུ་ཆུང་བའི་དངོས་པོ་ཞིག་ནས་ཀྱང་བློ་ཡུལ་དུ་ཤོང་དཀའ་བའི་ནུས་པ་སྐྲུན་ཐུབ་པ་ཤེས་ཡོད།ནུས་པ་འདིར་རྡུལ་ཕྲན་གྱི་ནུས་པ་ཟེར་བ་དང་ནུས་པ་དེ་ཕྱིར་འདོན་བྱེད་པར་རྡུལ་ཕྲན་གྱི་ཉིང་རྡུལ་ཁ་གཏོར་གཏོང་དགོས་ཀྱི་ཡོད།གདོས་ཚད་ཆེ་བའི་རྩ་རྫས་ཡུ་ར་ནི་ཡམ་ལྟ་བུར་མྱུར་ཚད་ཤིན་ཏུ་ཆེ་བའི་རྡུལ་གཞན་གྱིས་གཞུས་ཏེ་དུམ་བུར་གཏོང་ཐུབ་པ་དང།དུམ་བུར་སོང་བའི་ཆ་རྣམས་གདོས་ཚད་ཆུང་བའི་རྡུལ་ཕྲན་གཞན་གཉིས་སུ་འགྱུར་བ་དང་ལྷན་དུ་དྲོད་ཀྱི་ནུས་པ་ཕྱིར་སྤྲོད་བྱེད་ཀྱི་ཡོད།ཚན་རིག་པ་ཚོས་ནུས་པ་ཕྱིར་སྤྲོད་བྱེད་པའི་དུས་ཡུན་སྟངས་འཛིན་བྱེད་ཐུབ་པ་དང་དུས་ཡུན་ཐུང་ངུ་ཞིག་གི་ནང་ནུས་པ་མང་པོ་ཞིག་ཕྱིར་སྤྲོད་བྱེད་འཇུག་ཚེ་དེས་ཉེ་འཁོར་དུ་གཏོར་ཤིག་ཆེན་པོ་བྱེད་པ་དང་དེར་རྡུལ་ཕྲན་མཚོན་ཆ་ཟེར་གྱི་ཡོད།